વળતી સવારે બાકીની ટુકડીઓની ઘોષણા કરવામાં આવી. દરેક ટુકડીમાં વરિષ્ઠ તબીબો તેમ જ તબીબી છાત્રોનો સમાવેશ કરાયો હતો. જે તે ટુકડીને પોતાના ગંતવ્ય સ્થળે જવા માટેની વ્યવસ્થા કરવામાં આવી હતી. કુલ ૧૩૫ વરિષ્ઠ તબીબો અને ૧૧૮ તબીબી વિદ્યાર્થીઓની ૨૭ ટુકડીઓ પોતપોતાના નિર્ધારિત સ્થાને જવા નીકળ્યા. કોક અરુણાચલ, તો કોક મિઝોરામ, તો કોક મણિપુર તો કોક તિનસુખિયા તો કોક કોકરાઝાર તો કોક માઝુલી...અમારે ગૌહાતીથી લગભગ ૨૯૦ કિમી દૂર આવેલા નાગાલેન્ડના મોટામાં મોટા શહેર દિમાપુર ખાતે જવાનું છે. અમારી સાથે બનારસ હિંદુ યુનિવર્સિટીના તૃતીય એમ.બી.બી.એસ.ના બે વિદ્યાર્થીઓ આશિષ અને મુરલીધર તથા અમદાવાદના દાંતના તજ્જ્ઞ ડૉ. ભૂપેન્દ્ર હતા. લગભગ સાત-આઠ કલાકની મુસાફરી કરવાની છે. ભારતનાં નકશામાં જોઈએ તો નાગાલેન્ડની પૂર્વમાં મ્યાનમાર, ઉત્તરે આસામ-અણાચલ, પશ્ર્ચિમે આસામ અને દક્ષિણે મણિપુર. દિમાપુર આસામ-નાગાલેન્ડની સરહદે જ છે. એટલે અમારો મોટાભાગનો રસ્તો આસામમાંથી પસાર થતો હતો. રસ્તામાં આવતાં ગામડાંનાં ઘરો ઢળતા છાપરાવાળાં જેની દીવાલો વાંસની બનેલી હતી અને વાડામાં સોપારી તથા કેળ તો હોય જ.